Un profesor de geografie de la o şcoală suceveană, pe numele său Mihai Greciuc, care este şi preşedinte al Asociaţiei Euroactiv, este acuzat de un elev de 17 ani că l-a ameninţat, înjurat şi jignit.



Greciuc, cunoscut apropiaţilor ca şi Mishel, a organizat de-a lungul timpului, împreună cu asociaţia sa, mai multe evenimente la care au luat parte elevii din Suceava.

Un astfel de concurs, „Miss&Mister Boboc Bucovina”, va avea loc la sfârşitul acestei săptămâni la Iulius Mall Suceava. Evenimentul a stârnit un adevărat scandal, după ce un elev de 17 ani a devenit ţinta ameninţărilor şi injuriilor adresate de profesorul Miahi Greciuc.

“Am intrat în comitetul de organizare al Balului Bobocilor din Bucovina, organizat de Euroactiv. Directorul acestei fundaţii sau asociaţii, care se ocupă de organizarea acestui bal, este domnul Mihai Greciuc, poreclit Mishel. Am vorbit cu Mishel să am un moment de magie, dar pentru că, având nevoie de recuzită, i-am cerut o sumă de bani, el a spus că nu poate să mă plătească şi m-a dat afară din organizare. M-a scos şi de pe un grup de pe Facebook, unde eram mai mulţi. Am făcut un grup nou, cu câţiva boboci. Un grup nou, în care erau mai mulţi elevi implicaţi în organizarea acestui bal, care îmi povesteau ce probleme întâmpină. Eu i-am îndrumat să îi transmită profesorului Mishel ceea ce se întâmplă”, a povestit Alex F., elev în clasa a XI-a la Colegiul de Arte din municipiul Suceava.

A doua zi, a început schimbul de mesaje dintre cadrul didactic şi elevul minor. Dacă la început profesorul de geografie i-a transmis lui Alex că complotează împotriva sa şi vrea să-l scoată din organizarea concursului, ulterior cei doi au stabilit că nu mai au ce vorbi. Însă, după câteva ore, Mihai Greciuc i-a trimis elevului un nou mesaj prin care îi spunea acestuia că este ros de invidie, iar apoi a urmat o serie de mesaje pline de ameninţări şi jigniri la adresa minorului.

Din sarabanda de ameninţări şi înjurături adresate de profesor elevului nu lipsesc mesaje de genul: „Da wa ratatule te avertizez ca ai vrut scandal si vei avea”; „Deja a inceput si am dat poza ta nespalata la satra sa te tortureze”; „...gura mati de lakios nespalat ce esti wa...ai vrut scandal asta vei avea”; „Wa boratule sa nu zeci ca nu team avertizat nu sti cand te vei trezi cu satra pe capul tau de nespalat jegos ce esti”; „Analfabet esti wa...trista care ai fost ...pt alocatii”; „Wa ...tu cauti anturaj si vrei atentie asa ca tu ai vrut o ...trista cu pleata nespalata jegosule”.

Alex F. ne-a pus la dispoziţie aceste mesaje, care sunt greu de redat şi aproape imposibil de crezut că au fost trimise de un cadru didactic unui elev. Din discuţia purtată prin SMS-uri, se poate observa cum minorul este cel care încearcă să poarte o discuţie cât de cât civilizată cu o persoană care îi adresează doar injurii şi tot felul de ameninţări, care mai de care mai grosolane. Unul dintre ele sună astfel: „Trimit şatra pe capul tău de nespălat jegos ce eşti“.



„Totul a plecat de la concursul Miss Boboc Bucovina. El a făcut parte din această echipă de organizare şi a folosit relaţiile faţă de ceilalţi boboci. Mi s-a adresat cu apelative jignitoare şi l-am exclus de pe chat. Am păstrat în continuare relaţii bune cu el şi l-am rugat, dacă se poate, să prezinte numere de magie la spectacol. El a fost de acord, dar contracost. I-am spus că nu poate fi plătit pentru prestaţia sa. Atunci când am primit reproşuri, am avut o cădere nervoasă, pe care mi-o asum”, a concluzionat profesorul Mihai Greciuc, care a încercat să se scuze pentru comportamentul său grobian spunând că a fost provocat.

Inspectoratul Şcolar Judeţean Suceava a deschis o anchetă în acest caz, iar în funcţie de rezultatele acesteia, cercetările vor fi preluate de Inspectoratul de Poliţie al Judeţului Suceava sub aspectul comiterii infracţiunilor de ameninţare şi insultă.

Alte ştiri pe această temă:





Mari scandaluri în liceele româneşti

Un profesor din Brăila vrea să primească dreptul de a purta armă, pentru a-i putea împuşca pe unii elevi

FOTO Zeci de persoane s-au adunat în faţa Colegiului „Tudor Vianu” pentru a-l susţine pe profesorul de matematică acuzat că îşi umilea elevii la clasă